ישיבת כרם ביבנה

ישיבת כרם ביבנה היא ישיבת ההסדר הראשונה והישיבה הגבוהה הראשונה של בני עקיבא. הישיבה שוכנת ליד גבעת ושינגטון וקבוצת יבנה. היסטוריה רעיון הקמת ישיבה באזור יבנה עלה כבר בשנות ה-20 של המאה ה-20. בשנת 1940 הודיע מנחם אוסישקין על ייעוד אדמות שנרכשו בידי הקרן הקיימת להקמת ישיבה גבוהה בידי המזרחי באתר של "כרם ביבנה" ההיסטורית, ויישוב דתי לידה. במרץ 1941 יצאה ועדה של הקרן הקיימת לסימון המיקום המדויק של הישיבה ובאוגוסט 1941 זכתה תוכניתם של מאיר בן אורי עם מאיר רובין בתחרות לבחירת מתכנן הישיבה. הבנייה מומנה מעזבונו של רפאל שלמה גוץ. בניית הישיבה נדחתה עד לאחר התבססות קיבוץ יבנה שעלה לאזור בסוף 1941 והחלה בסוף 1946 על ידי חברת הבונה של הפועל המזרחי. המקום נמסר באופן זמני בשנת 1949 לעליית הנוער לקליטת נוער דתי. הישיבה הוקמה ב-1953 על ידי 13 מחברי גרעין "גחל"ת" של שבט איתנים שהתגבש בישיבת בני עקיבא כפר הרואה בתחילת שנות ה-50. המקימים חיפשו ראש ישיבה ופנו אל הרב שאול ישראלי בבקשה שיעמוד בראשה, אך הוא סירב. הרב חיים יעקב גולדוויכט, בהתייעצות עם רבו החזון איש, מונה לתפקיד. הוא הנהיג את הישיבה כישיבה ליטאית לכל דבר, למעט העובדה שתלמידיה הם בוגרי בני עקיבא. בשנותיה הראשונות שימש המוסד כישיבה גבוהה לבוגרי ישיבות תיכוניות ולחברי גרעיני בני עקיבא שביקשו להישאר זמן נוסף בישיבה מעבר לתקופה הקצובה של גרעיני בני עקיבא שלמדו בישיבות אחרות של התנועה. בשנת 1956 למדו בישיבה כ-50 תלמידים. בנוסף לראש הישיבה לימד בישיבה הרב סיני אדלר. שיעורים במחשבת ישראל נמסרו על ידי הרב אלימלך בר שאול. בצמוד לישיבה פעלה ישיבת הקיבוץ הדתי. משנת תשי"ז החלה הישיבה לקלוט גרעינים של נוער מארצות הברית לחצי שנת לימוד בישיבה במסגרת תוכנית הכשרה בישראל. כבר בראשית שנות ה-60 שירתו תלמידי הישיבה בצבא במסגרת מסלול של נח"ל תורני. ב-1965 החלה הישיבה לפעול במתכונת של ישיבת הסדר. כשקיבלו ישיבות ההסדר את פרס ישראל בשנת ה'תשנ"א, קיבל את הפרס בשמן הרב גולדוויכט, כראש ישיבת ההסדר הראשונה. ב-1994, מספר חודשים לפני פטירתו, פרש הרב גולדוויכט מראשות הישיבה. במשך מספר חודשים שימש הרב דוד קב, מרבני הישיבה, כראש ישיבה זמני. בשנת ה'תשנ"ה התמנה בוגר הישיבה, הרב מרדכי גרינברג, לראשות הישיבה. תחילה התמנה לתפקיד למשך שנה בלבד, אך לבסוף שימש כראש הישיבה למשך 22 שנה. בשנת ה'תשע"ג הרב גרינברג הגיע לגיל 70 ורצה לפרוש מראשות הישיבה. בעקבות זאת, בשנת ה'תשע"ד מונה הרב בן ציון אלגאזי, ר"מ בישיבה וראש מכון צורבא מרבנן, לראש ישיבה משני, ושימש כראש הישיבה בפועל, כאשר הרב גרינברג המשיך לשמש כראש הישיבה באופן רשמי. בשנת ה'תשע"ד הרב אלגאזי פרש מישיבת כרם ביבנה. החל מאלול תשע"ד החל לשמש הרב מנחם מנדל בלכמן, ר"מ בישיבה, כממלא מקום ראש הישיבה. במרחשוון ה'תשע"ז התמנו הרב גבריאל סרף והרב אהרן פרידמן, שהיו עד אז ר"מים בישיבה, לסגני ראש הישיבה על מנת להכשיר אותם לשמש כראשי הישיבה. באלול באותה השנה הוכתרו הרב סרף והרב פרידמן כראשי ישיבת כרם ביבנה והרב גרינברג מונה לנשיאה. הישיבה נוהלה משנת 1965, כ-40 שנים, על ידי אלי קליין, שפרש לגמלאות ב-2006. במסגרת זו יצר קשר עם יהדות העולם וייסד את חוג ידידי הישיבה לחיזוק הקשר ולסיוע פיננסי. הרב ארי כץ התמנה במקומו עד תשע"ה. מנהל הישיבה כיום הוא צבי זלצר. שם הישיבה מקור שמה של הישיבה בדברי חז"ל, כגון במשנה במסכת עדיות, פרק ב', משנה ד': "שלשה דברים אמר רבי ישמעאל לפני חכמים בכרם ביבנה", וכן במסכת כתובות, פרק ד', משנה ו': "זה מדרש דרש רבי אלעזר בן עזריה לפני חכמים בכרם ביבנה...". בתלמוד הירושלמי (מסכת כתובות, פרק ד', הלכה א') נאמר על לשון זו: "וכי כרם היה שם? אלא אלו תלמידי חכמים שהיו עשוין (יושבים) שורות שורות ככרם". רבני הישיבה הרב ישעיהו הדרי היה המשגיח הרוחני עד סוף שנת תשכ"ו. החליף אותו הרב זאב חיים ליפשיץ עד תשל"ב. אחריו שימש בתפקיד הרב אברהם ריבלין עד לסוף שנת תשע"ה. לאחר הרב ריבלין שימש בתפקיד הרב שרון יוסט, עד לשנת ה'תשפ"ה אז עבר לעמוד בראש כולל הרבנות. הרב דוד קב היה מעביר שיעור כללי בישיבה פעם בכמה שבועות וכן היה ראש הישיבה, בתקופה שבין פרישתו של הרב גולדויכט למינויו של הרב גרינברג. ראש הכולל ללימודי דיינות הוא הדיין הרב בנימין בארי, לשעבר אב בית הדין באשקלון וחבר בית הדין הגדול בגמלאות. בעבר שימש כראש הכולל גם הרב ישי בוכריס, חבר בית הדין באשקלון. בראש הכולל ללימודי רבנות עמד במשך שנים רבות הרב זכריה טובי, וכיום מכהנים בתפקיד הרב שרון יוסט והרב איתיאל סופר. פוסק הישיבה המשמש גם כרב היישוב הוא הרב אפרים רובינשטיין וקודמו בתפקיד היה הרב יוסף אפרתי. מרבית הר"מים בישיבה שייכים למגזר הדתי לאומי וכמעט כולם בוגרי הישיבה. הר"מים בישיבה: ראשי הישיבה הרב גבריאל סרף והרב אהרן פרידמן, הרב מנחם מנדל בלכמן, הרב שלמה פרידמן, הרב יצחק דעי, הרב עומרי ישראל קראוס, הרב יצחק ג׳מאל, הרב דני צוקרמן, הרב שאול אלעזר שנלר והרב מאיר פינקלשטיין. בעבר כיהן בישיבה כר"מ במשך שנים רבות הרב משה דימנטמן. הרב אורי כהן היה גם הוא ר"מ בישיבה. בעבר כיהנו הרב קלמן בר, הרב ציון לוז, הרב ישי בוכריס, הרב משה אמסלם, הרב אהרן סילבר, הרב משה סתיו והרב אורי בצלאל פישר כר"מים. התלמידים בישיבה בישיבה לומדים כ-350 בחורים, כמאה מהם מגיעים מחוץ לישראל לשנה או יותר. בנוסף, לומדים בישיבה כשבעים אברכים וחלקם הגדול מתגורר במקום. רובם של האברכים לומדים למבחני הסמיכה של הרבנות, חלקם לומדים לדיינות וחלקם (בעיקר הצעירים) לומדים במסגרת הלימודים הרגילה. חלק גדול של הבחורים מתגייסים בסוף שנתם השנייה למשך שנה וחצי, ויש הדוחים את הגיוס לטווח ארוך יותר, במעמד של תורתו אומנותו. פרסומים וספריית שיעורים הוצאת ספרים ’שורות’ – ספרי רבני הישיבה סדרת ספרים על המועדים "מועדי ה׳". סדרת הספרים "מדרכי הכרם" – ספרים עיונים בסוגיות אמוניות. חובר על ידי נשיא הישיבה, הרב מרדכי גרינברג. סדרת הספרים "מדרכי הפרשה", מאמרים קצרים לפרשיות השבוע מאת הרב מרדכי גרינברג. סדרת הספרים "עיוני פרשה" – חמישה כרכים על פרשיות השבוע. חובר על ידי הרב אברהם ריבלין, משגיח הישיבה לשעבר. סדרת הספרים "עיוני הפטרה" – שני כרכים על עיונים בהפטרות מאת הרב אברהם ריבלין. סדרת הספרים "עיוני מועדים" – חמישה כרכים על המועדים מאת הרב אברהם ריבלין. "לקט שיעורים" – משיעורי ראש הישיבה הרב גבריאל סרף על מסכתות סנהדרין, פסחים וכתובות. "ארץ חיים" – שיעורי ראש הישיבה הרב אהרן פרידמן על מסכת שביעית. חיבורים נוספים "בלכתך בדרך" – חוברת דו שנתית המכילה רעיונות של הר"מים והתלמידים בישיבה. "ספרית תירוש" – ספריית שיעורים שנמסרו על ידי רבני הישיבה ורבנים אורחים, בקובצי קול ווידאו. "אשכולות" – ירחון (בעבר שבועון) המופץ בישיבה ובסביבתה וכן באתר הישיבה ובדואר אלקטרוני. "זמורות" – עלון חודשי לחיילי הישיבה. כיום מופץ ניוזלטר לחיילים אחת לשבועיים. מסלולים ופעילות נוספת כולל סמיכה לרבנות ודיינות המכון ללימודי קידוש החודש ע"ש דרייזין ללימוד הלוח העברי והלכות קידוש החודש (בשילוב עם אסטרונומיה), בניהולו של הרב ד"ר שי ואלטר. המכון פעל בין השנים תש"ס-תשע"ה, ונסגר באלול תשע"ה. כנס אסופות לתלמידי ישיבות הציונות הדתית – מתקיים מדי שנה בישיבה. מכון הוראה למורים – המעניק תעודת הוראה מוכרת ממשרד החינוך, בראשותו של הרב מרדכי דימנטמן. המכון הוקם על ידי הרב ד"ר ברוך ארליך. שיעורי תורה באשדוד, יבנה ויישובי האזור, וכן שיעורים לתושבי האזור במסגרת "כולל יום השישי" ומסגרות נוספות. פעילות חסד בבית חולים הרצפלד ובבית חולים קפלן והתנדבות בעמותת החסד "יד יששכר ויצחק" שהקימו תלמידי הישיבה. עד סוף שנת תשע"ד פעל במסגרת הישיבה מכון צורבא מרבנן בראשות הרב בן ציון אלגאזי העוסק בלימוד הלכה לציבור הרחב. המכון מוציא דיסקים וחוברות בנושאים בהלכה (כגון: צורבא כיס, צורבא חיילים, צורבא נשים, צורבא חו"ל). המכון פועל היום כמכון עצמאי. בוגרים ידועים ערך מורחב – קטגוריה:בוגרי ישיבת כרם ביבנה קישורים חיצוניים אתר האינטרנט הרשמי של ישיבת כרם ביבנה כרם ביבנה, באתר מועצה אזורית חבל יבנה מכון ללימודי קידוש החודש בכרם ביבנה מאמרי בלכתך בדרך - כתב העת של הישיבה, באתר ספריית אסיף כרם ביבנה - השנים הראשונות, באתר יוטיוב "ערך ישיבת כרם דיבנה", באתר האנציקלופדיה המקוונת Family Wiki ישיבת כרם ביבנה, דף שער בספרייה הלאומית הערות שוליים